정조 19년
大司諫韓用龜疏曰伏以臣蔑劣之才無所長短脆弱之質不敢堪奔走又自荐經酷禍五情消耗杜門屛處無復有望於斯世不虞恩命有隕自天聯翩華誥殆無曠日糞土之賤何以得此於聖明之朝也銓銜恩遞纔獲微諒薇垣新命又玷聖簡臣誠驚惶感蹙罔知所以攸措也噫臺閣之官以言爲責臣不敢知今日臺閣亦有言責而難於曠闕謬恩至及於臣身耶顧今象魏懸法守閽考言一涉禁條千里遠拒則雖使漢之汲黯唐之魏徵垂紳正笏於殿陛之間將無以措一喙於第一等義理況以如臣無似苟充其位者此何謂耶抑以庸孱拙訥正合時措云爾則臣雖萬萬無恥誠不忍虛辱重命徒竊華銜以負殿下終始湔拂之澤區區此義株守可質此亦臣難進之一端也伏乞聖慈俯垂鑑諒亟賜鐫改俾安私義焉臣聞有懷必陳人臣之義也臣雖聾聵猶存彝性一念憂國耿結于中愚衷所激不忍泯默妄進一說惟聖明之財恕焉嗚呼惟我殿下寅紹丕圖勵精治化今已二十年于玆矣聰明睿智首出庶物政事文理卓越前代覷破淫朋病國之源深懲戚畹干政之弊踐位之初威斷爀然姦凶屛黜朝著肅淸士流彙征八方拭目有非漢唐以下明君哲辟所可幾及者世之願忠有志之士思欲攀鱗附翼矢死圖報者誠以明義一篇之作有可以建天地質鬼神而永有辭於天下後世於戲盛哉以夫子憂萬世之心法鄒聖不得已之義使人人者知秉是義則忠悖是義則逆得免於夷狄禽獸者皆是書之功也盈尺一部將與國家萬世同其興替存亡而纔及數十年之間罪關宗社者冀幸於私恩名登筆鉞者僥濫於崇資唐臣十漸之戒漢儒六歎之論已多可言而及至今日流弊漸滋淑慝無辨譬如夭矯之龍不能勝躑躅之豕昔朱夫子嘗以主客之說論君子小人進退消長之機此誠朝廷正趨向明好惡之一大元符也當此一初之會將見七日之復而染汚訛纇之一番俗類別開營壘左右盤據欺蔽爲伎倆鑽刺傳法文依舊十數年來樣子偸間抵巇思欲一逞其志則不知今日之勢孰爲主而孰爲客孰爲長而孰爲消乎陰爲利害之說以固其黨援言言事事必反正倫是故不能自立者迷於向方稍有辯慧者習於惎間乍陰乍陽朝東暮西之輩殆遍於一世平地之水忽作風濤無根之蔓轉成葛藤朝論之乖亂多出於此輩之所簸弄甚至依違義理漫若不省放倒名檢恬然無愧耳目相濡聲色俱化則立於殿下之庭講明義之書闡明義之義者能復幾人哉幾何不束置高閣視同斷爛倫綱隨晦亂賊橫肆而莫之恤焉也忠臣志士相顧解體國勢安危如在朝暮可謂痛哭流涕者非止一二殿下於淸讌之間反顧初元亦旣不慨然惕厲思欲一擧而振之乎古人嘗以一字不明猶以爲禍及後世則況此一書不明之禍可勝道哉臣請以目下俗弊之最關於大義者六條爲殿下略陳之其一義理不明而人紀之不立也其二言路不張而朝綱之不振也其三訛俗不靖而民志之不壹也其四邪術不闢而禍源之不息也其五爵賞不愼而位著之不肅也其六士趨不端而風敎之不行也何謂義理不明而人紀之不立也夫義理者倫常之所由定人紀之所由立也循之則順悖之則逆順與悖竝行而義理之爲義理非臣之攸聞嗚呼惟我殿下廓揮乾剛扶直人紀誅討有法所以行斯義也明義有書所以闡斯義也同德有會所以講斯義也上下交勉以俟百世而近日俗習一切反是利之所趨從桀吠堯勢之所使謂夷爲跖薰蕕竝處人鬼相糅欲巧者兩面顧視無恥者千億其身尙恐見非於君子則輒曰非我也勢也殆無異於分均後出之自以爲義而不復知有倫綱何事人紀何物噫吾東所以禮義見稱於天下萬世者何如而乃於君君臣臣之天經地義昭若日星者猶復疑亂出沒莫知攸屆凶醜亂逆踵武相接致使聖明之化尙未臻於變時雍之域中朝之歎屢發於筵席甚矣俗習之難化而義理之不明也向臣所謂痛哭流涕此也何謂言路不張而朝綱之不振也夫言路者興贊之所關得失之所鑑也惟我殿下戒存自廣好察邇言法夏后拜昌之德追殷王弗咈之盛粵自臨御以來未嘗斥一諫官而惟恐言事之無人雖在凶醜亂言之類苟或托以諫名則莫不屈法傅生聖度天大遠出百王凡有瞻聆孰不欽頌而世變多故聖心不槪來諫之誠非不切矣或過於與奪轉圜之量非不恢矣或過於裁抑公議之所同然而言出異趣則或疑其黨伐聖人之所必黜而語及鋤根則或慮其矯激韓愈之一疏斥佛遽加譴斥谷永之專攻上躬至披寵擢嗚呼殿下之權度弛張豈曾出於惡聞黨言而一種訛說反乘其機一傳再傳跗肘相告乃使翕受康色之德掩翳而不章以致朝象萎靡含默成風巧占便宜惟事玩愒烏臺薇垣便作長鎖之地言念及此將謂何世界也向臣所謂痛哭流涕者亦此也何謂訛俗不靖而民志之不壹也嗚呼蓋自乙丙以來訛言之禍尙忍言哉自古訛言之作多出於至切至近之地必至於凶國禍家而後已是故殷之訛言作於卿士而下民胥動周之訛言作於二字刀割而國人疑之噫卽於明義書中而乙丙禍亂之所由作歷歷可指儻非殿下一怒而安之國之存亡有未可知而護法傳神種下生種賊浚之矯詐萬端如印一套噫嘻痛矣惟我殿下一德不懈內無宦妾之寵外絶戚倖之勢磊落光明如日中天博選文學才猷之士置諸左右近密之列此正殷后世選爾勞之意而亦欲使維持淸議培植正氣期有淬勵振作之效我殿下御世範俗之苦心大德人孰不仰而噫彼浚賊挾世貴近藉賣鴟張虛搆起於無地涓滴至於滔天巧粧眉睫厚誣瞻聆當世寵遇若渠獨擅深嚴動靜若渠獨知始因黨友密密誇大終使遠邇浸浸歸附聖德如天則欲人之疑於表襮王言如綸則欲人之眩於眞贗莫不隱匿本指變幻其說月浸歲潤險膚起信楚越同聚涇渭相混內外波動變怪難測以殿下日月之明豈不早燭奸狀而尙欲處之以人理待其感化而凶肚益肆終至自絶于天歲首處分之後舊染汚俗庶可歸正世路朝象亦將改觀而十目莫掩形跡自疑一脈相聯顧瞻多端痛辨嚴討罕見其人漫漶掩諱多向宿處或冀彌縫於一時無難背馳於大義塞責者虛張空弦陰護者直稱國邊國是已定而背面心口分爲兩岐扶癢相襲風俗不正私室讌居未聞談經而說理公座稠會率多品酒而論色向臣所謂痛哭流涕者亦此也何謂邪術不闢而禍源之不息也惟我殿下承舜禹授受之統繼思孟發揮之功硏究性理之源開導仁義之敎釋經則主程朱而傳心有書論學則黜陸王而崇儒重道吾東儒賢之羽翼斯文繼開正脈者莫不尙德而徵稿建祠而致酹所以闡明吾道靡有餘憾郁郁其文莫不從周而何來一種自稱洋學噫學之爲稱旣極僭矣術之無倫言亦醜也誠不欲汚口而觀於志忠日新之後猶不知惡而知戒者是亦志忠而已日新而已人而不人子而不子者尙可與之同中國乎嗚呼幸生於堯舜之世不願爲堯舜之民甘自歸於夷狄禽獸者將何所不至也其爲隱憂遠慮固已萬萬非常而及見大臣向來箚語中假稱華人之語則悚然驚駭尤有甚焉誑誘愚民之不足而至於假稱華人其端緖脈絡必當寔繁誅捕鋤治不容少忽而大臣所論甲乙相陷之慮雖不無深意然又或過慮甲乙之繹騷見其猖狂自恣而不得捕治一任其轉相倣傚無所忌憚則亦豈可乎臣聞爲此術者日用事爲異於常人其爲與不爲自可易辨豈必有虛實相蒙之慮乎又況近日訛俗不啻異言之喧豗而夷狄一法又復肆行伏莽之憂實有甚於洪水猛獸向臣所謂痛哭流涕者亦此也何謂爵賞不愼而位著之不肅也夫爵賞者人主礪世磨鈍之具也竊覸我殿下嗣服之初深致聖意於進退用舍之際辨別淑慝咸得其正君子有登庸之休小人斷僥倖之望除目一出公議大振而夫何近年以來恢蕩太過恩數便蕃中批於輿論之外添書於銓望之中者大有乖於初元之懿規未免有識之竊歎而淸要通擬間出特敎罪累疏滌不循廷議以至名敎之所擯而寵章無替隄防之所關而拔擢相續至於出補外官朝廷所以用示譴罰而或因其所叨之任强名之以外補當之者不知爲罪見之者反以爲榮臣未敢知於古亦有之否名器屑越朝著不靖已不勝區區憂慨之忱而上之所以視爵祿若是其輕也故下之人亦多夤緣而得之俗弊一痼滔滔皆是巧令成風諂諛無節林下休官之賢古聞其語恬靖自好之士今無其人難進易退只得迂闊之目利往利來率是奔競之徒名器如此士風如此殿下其將何所恃而爲國乎向臣所謂痛哭流涕者亦此也何謂士趨不端而風敎之不行也惟我殿下粵自御極之初慨然欲一洗陋俗挽回古道嚴鎖闈之法而杜絶私逕飭師儒之長而闡明學規憂經術之魯莽則勸之以課講矯文體之澆漓則寵之以親考成均敎胄之法次第修擧嚴師慈父之敎靡不用極而士趨不古成效猶邈濟濟靑衾未見禮讓肅肅彤庭尙多失儀一經賜第激勸之至意而及啓躁競之風應製試藝肄習之良規而或多規避之時秉德之容猝不可見而至於科場得失之間能知古人先欺君之戒者蓋亦鮮矣雖以春初式科言之圖出南宮之帖冒赴東堂之試至占嵬第罪止例勘臣竊痛之噫彼冠儒服儒者盡是古家世臣之若子若孫惟我聖朝培養之意蓋爲他日棟樑之需而其不率敎而不知恥者如此尙何望滌去汚習敦尙禮義菀然爲宗國之元氣乎向臣所謂痛哭流涕者亦此也臣且有一言仰申者以殿下聖神文武之姿高明博厚之學其所立志於聖德大業必不至於今日之所成就而治不從欲化有未究義理之不明言路之不張訛俗之不靖邪術之不闢爵賞之不愼士趨之不端如此者何哉嗚呼明義一部卽撑天亘宙之一大綱領而萬幾百度皆其條目耳綱領不擧而條目之不張固其勢也臣聞志者進德之基做事之本要定不要雜要堅不要緩臣固知殿下之志未始有不定而經權參用則或欠於精一殿下之志未始有不堅而公私竝行則或近於間斷臣雖死罪敢有一事仰質者凡今言路之懸法設禁不特一二條而已殿下非不知天經地義不可遏也君綱臣分不可廢也而尙且曰權亦不可不用私不可不伸嗚呼古今天下寧有合經與權合公與私別爲一義理而反使重於天經地義君綱臣分莫之撓焉者哉儻我殿下反覆深究則必有一朝豁然者矣惟殿下毋曰臣之愚妄而猛加省察亟循初元之規闡發編錄之義以之而明義理以之而開言路以之而靖訛俗以之而闢邪術以之而愼爵賞以之而矯士趨則國家億萬斯年之休實基於此伏願殿下念哉念哉臣於治疏將上之際伏見傳敎下者以雷異之作責窮之敎求助之旨諄複懇至於十行之間有以仰我殿下對越寅畏之誠噫天人之理必達於幾微帝王之德常成於危懼今此仁愛告戒實是君臣上下大警惕大振作之一大機會也臣誠愚昧豈敢掇拾傅會之說仰陳消弭之策而竊以爲應天以實之道不外於右陳數條伏乞聖明淵然深思穆然遠覽勿以人微而廢其言焉臣於目下事尤有一言仰陳者日前李邦一之筵席擧措雖未目擊以朝紙中大臣擧措觀之其縱恣無嚴之習雖謂之犯分凌節未爲過也向日飭敎極其嚴截則爲該營將臣者固當從長區處不宜仰煩聖聰而乃敢挺身出班肆然容喙以其措劃之方推委於上者已萬萬駭痛而況於大臣論斥之後猶復煩聒不已有若力抗者然是何等變怪也渠以釁發之蹤厚蒙拯拔之恩得有今日則其所嚴畏惟當百倍他人而無所忌憚又有此犯科其在尊國綱重師律之道刊削薄勘失之太輕亟施竄配之典斷不可已也臣無任云云答曰省疏具悉爾疏千萬言在於求言之日納約之誠殊甚可尙而分曉處當反躬省察不分曉處亦豈必示以訑訑乎尾陳事不允爾其勿辭察職